李东阳
题钱世恒所藏王孟端墨松卷次饶介之旧韵
松根成龙石作羝，仙山棱层隔天梯。层阴叠翠耸云汉，下视百丈红尘低。左慈幻术有真伪，叶公画格空雄雌。九龙山翁不同调，韦偃毕宏为等夷。寒声不断殷幽壑，细影欲动摇晴漪。恍若临流听清籁，芒屦布袍随所之。须臾昼瞑神鬼泣，虺蜴怒叫蛟鼍悲。问翁胡为不画竹，王子似厌参差吹。人间拙匠枉学步，此翁声名难并驰。强挥笔管泼墨汁，凡骨却笑神仙痴。未论遗迹为世宝，已觉纸价高当时。残缣片楮久不见，二丈吴笺藏者谁。梁公老去陈氏灭，此调岂有知音知。手探灵脂掘石髓，江东钱翁元好奇。胸中撑拄不平事，海水侧立虞山危。家藏况复有声画，临川老饶清妙词。郎君少年今壮发，风木忽动皋鱼思。平泉树石米家舫，往事逝矣何能追。篇成颇觉古意远，抚卷载诵徂徕诗。